CELEX: 32017R0827
Language: lt
Date: 2017-05-17 00:00:00
Title: 2017 m. gegužės 17 d. Europos Parlamento ir Tarybos reglamentas (ES) 2017/827, kuriuo iš dalies keičiamas Reglamentas (ES) Nr. 258/2014 dėl Sąjungos tam tikros audito ir finansinės atskaitomybės sričių veiklos paramos programos nustatymo 2014–2020 m. laikotarpiui (Tekstas svarbus EEE. )

19.5.2017   
            
            
               LT
            
            
               Europos Sąjungos oficialusis leidinys
            
            
               L 129/24
            
         EUROPOS PARLAMENTO IR TARYBOS REGLAMENTAS (ES) 2017/827
   2017 m. gegužės 17 d.
   kuriuo iš dalies keičiamas Reglamentas (ES) Nr. 258/2014 dėl Sąjungos tam tikros audito ir finansinės atskaitomybės sričių veiklos paramos programos nustatymo 2014–2020 m. laikotarpiui
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 114 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               remiantis Europos Parlamento ir Tarybos reglamentu (ES) Nr. 258/2014 (3), Tarptautinių finansinės atskaitomybės standartų fondui (toliau – IFRS fondas), kuris yra Tarptautinių apskaitos standartų komiteto fondo teisių perėmėjas, ir Viešojo intereso priežiūros tarybai (toliau – PIOB) Sąjungos bendras finansavimas dotacijomis veiklai teikiamas iki 2020 m. gruodžio 31 d.;
            
         
               (2)
            
            
               remiantis Reglamentu (ES) Nr. 258/2014, Europos finansinės atskaitomybės patariamajai grupei (toliau – EFRAG) Sąjungos bendras finansavimas dotacijomis veiklai teiktas iki 2016 m. gruodžio 31 d.;
            
         
               (3)
            
            
               2013 m. lapkričio 12 d. Komisija paskelbė už vidaus rinką ir paslaugas atsakingo Komisijos nario specialiojo patarėjo Philippe Maystadt pranešimą (toliau – specialiojo patarėjo pranešimas), kuriame jis išdėstė galimas EFRAG valdymo reformas, kuriomis siekiama, kad Sąjunga daugiau prisidėtų rengiant tarptautinius apskaitos standartus;
            
         
               (4)
            
            
               Komisija atidžiai stebėjo, kaip įgyvendinama EFRAG valdymo reforma, ir tinkamai informavo Europos Parlamentą ir Tarybą apie pažangą toje srityje. Tuo remiantis yra tikslinga toliau finansuoti EFRAG 2017–2020 m. laikotarpiu, kad būtų pasiekti ilgalaikiai Sąjungos tam tikros audito ir finansinės atskaitomybės sričių veiklos paramos programos tikslai;
            
         
               (5)
            
            
               EFRAG valdyba, kurioje atsispindi tiek viešųjų, tiek privačiųjų interesų atstovavimo pusiausvyra, turėtų užtikrinti, kad valdybos nariai įsipareigotų veikti atstovaudami Europos viešuosius interesus. Europos vertybinių popierių ir rinkų institucija, Europos bankininkystės institucija, Europos draudimo ir profesinių pensijų institucija ir Europos Centrinis Bankas kviečiami aktyviai prisidėti, kiek įmanoma, prie EFRAG valdybos darbo;
            
         
               (6)
            
            
               Komisija kasmet turėtų teikti Europos Parlamentui ir Tarybai praėjusių metų EFRAG pagrindinių pasiekimų ir veiklos ataskaitą. Toje ataskaitoje taip pat turėtų būti nagrinėjami pokyčiai išplėsto viešosios gėrybės kriterijaus atžvilgiu ir pateikta išsami raidos tarptautinių finansinės atskaitomybės standartų (toliau – IFRS) srityje apžvalga. Atskaitomybės standartai turėtų nekelti pavojaus Sąjungos finansiniam stabilumui ir netrukdyti Sąjungos ekonominei plėtrai;
            
         
               (7)
            
            
               IFRS, PIOB ir EFRAG plėtros atžvilgiu Komisijos metinėje ataskaitoje taip pat turėtų būti kalbama apie tolesnę veiklą, susijusią su Europos Parlamento rekomendacijomis ir rekomendacijų įgyvendinimu. Be to, IFRS fondas, PIOB ir EFRAG raginami reguliariai, bent kartą per metus, dalyvauti Europos Parlamento rengiamuose klausymuose, kad galėtų išsamiai informuoti apie tarptautinių finansinės atskaitomybės ir audito standartų rengimą;
            
         
               (8)
            
            
               Komisija turėtų reguliariau teikti Europos Parlamentui ir Tarybai informaciją apie bendras IFRS fondo, PIOB ir EFRAG pastangas, kadangi tos trys įstaigos yra bendrai finansuojamos Sąjungos ir veikia siekdamos tokių pačių tikslų;
            
         
               (9)
            
            
               be to, Komisija turėtų apsvarstyti galimus EFRAG kaip privačiojo sektoriaus įstaigos veikimo ir teisinio statuso pakeitimus ilguoju laikotarpiu;
            
         
               (10)
            
            
               todėl Reglamentas (ES) Nr. 258/2014 turėtų būti atitinkamai iš dalies pakeistas;
            
         
               (11)
            
            
               kadangi šio reglamento tikslo, t. y. 2017–2020 m. laikotarpiui padidinti Sąjungos programos biudžetą siekiant remti EFRAG veiklą, kuria padedama siekti su finansine atskaitomybe susijusių Sąjungos politikos tikslų, valstybės narės negali deramai pasiekti, o dėl siūlomo veiksmo masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
            
         
               (12)
            
            
               siekiant užtikrinti EFRAG finansavimo tęstinumą, šis reglamentas turėtų įsigalioti jo paskelbimo dieną ir turėtų būti taikomas nuo 2017 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 258/2014 iš dalies keičiamas taip:
   
               1.
            
            
               3 straipsnio 1 dalies a punkto i papunktis pakeičiamas taip:
               
                           „i)
                        
                        
                           EFRAG;“;
                        
                     
         
               2.
            
            
               6 straipsnis iš dalies keičiamas taip:
               
                           a)
                        
                        
                           1 dalis pakeičiama taip:
                           „1.   2014–2020 m. programos įgyvendinimo finansinis paketas yra 57 007 000 EUR dabartinėmis kainomis.“;
                        
                     
                           b)
                        
                        
                           3 dalies a punktas pakeičiamas taip:
                           
                                       „a)
                                    
                                    
                                       EFRAG – 23 134 000 EUR;“.
                                    
                                 
                     
         
               3.
            
            
               9 straipsnis iš dalies keičiamas taip:
               
                           a)
                        
                        
                           įterpiama ši dalis:
                           „4a.   3 dalyje nurodytos ataskaitos dalyje dėl IFRS fondo ir IASB taip pat įvertinamas jų valdymas, visų pirma skaidrumo, interesų konfliktų prevencijos ir ekspertų įvairovės atžvilgiu, ir veiksmai, kurių buvo imtasi siekiant užtikrinti platų interesų atstovavimą ir viešąją atskaitomybę.
                           Be to, siekiant užtikrinti aukštos kokybės apskaitos standartus ir aukštus skaidrumo, atskaitomybės ir profesinio sąžiningumo standartus, ataskaitoje nustatomi ir įvertinami veiksmai, kurių buvo imtasi IFRS fonde, susiję, inter alia, su galimybe visuomenei susipažinti su dokumentais, atviru dialogu su Europos institucijomis ir įvairiais suinteresuotaisiais subjektais, suinteresuotųjų subjektų posėdžių skaidrumo taisyklėmis ir skaidrumo registrų sudarymu.“;
                        
                     
                           b)
                        
                        
                           5 dalis pakeičiama taip:
                           „5.   3 dalyje nurodytos ataskaitos dalyje dėl PIOB ir jos veiklą perėmusios organizacijos išdėstomi finansavimo įvairinimo pokyčiai ir įvertinama, kaip PIOB darbu prisidedama prie audito kokybės gerinimo, įskaitant auditorių profesinio sąžiningumo didinimą. Jeigu tam tikrais metais IFAC teikiamas finansavimas sudaro daugiau kaip du trečdalius viso metinio PIOB finansavimo, Komisija siūlo sumažinti savo metinį įnašą tais metais, kad jis sudarytų ne daugiau kaip 300 000 EUR.“;
                        
                     
                           c)
                        
                        
                           įterpiama ši dalis:
                           „6a.   3 dalyje nurodytos ataskaitos dalyje dėl EFRAG nuo 2018 m. įvertinama:
                           
                                       a)
                                    
                                    
                                       ar per ankstesniais metais vykdomas tvirtinimo procedūras buvo laikomasi „išplėsto viešosios gėrybės“ kriterijaus, kaip rekomenduojama specialiojo patarėjo pranešime;
                                    
                                 
                                       b)
                                    
                                    
                                       ar Europos Parlamentas ir Taryba buvo įtraukti ankstyvuoju etapu į finansinės atskaitomybės standartų rengimą apskritai ir ypač į tvirtinimo procedūras;
                                    
                                 
                                       c)
                                    
                                    
                                       ar EFRAG finansavimo struktūra yra pakankamai įvairi ir subalansuota, kad EFRAG galėtų įvykdyti savo užduotį nepriklausomai ir veiksmingai atstovauti viešajam interesui, ir
                                    
                                 
                                       d)
                                    
                                    
                                       EFRAG valdymas, ypač jo skaidrumas, ir žingsniai, kurių buvo imtasi siekiant užtikrinti atstovavimą plačiam interesų ratui ir viešąją atskaitomybę.
                                    
                                 Be to, ataskaitoje nustatomi ir įvertinami veiksmai, kurių imtasi EFRAG siekiant užtikrinti aukštus demokratinės atskaitomybės, skaidrumo ir profesinio sąžiningumo standartus, susijusius, inter alia, su galimybe visuomenei susipažinti su dokumentais, atviru dialogu su Europos institucijomis ir įvairiais suinteresuotaisiais subjektais, privalomų skaidrumo registrų sukūrimu ir suinteresuotųjų subjektų posėdžių skaidrumo taisyklėmis, taip pat vidaus taisyklėmis, ypač interesų konfliktų prevencijos srityje.“
                        
                     
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2017 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2017 m. gegužės 17 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkas
         
         C. ABELA
      
   
   
      (1)  OL C 303, 2016 8 19, p. 147.
   
      (2)  2017 m. balandžio 27 d. Europos Parlamento pozicija (dar nepaskelbta Oficialiajame leidinyje) ir 2017 m. gegužės 11 d. Tarybos sprendimas.
   
      (3)  2014 m. balandžio 3 d. Europos Parlamento ir Tarybos reglamentas (ES) Nr. 258/2014 dėl Sąjungos tam tikros audito ir finansinės atskaitomybės sričių veiklos paramos programos nustatymo 2014–2020 m. laikotarpiui ir kuriuo panaikinamas Sprendimas Nr. 716/2009/EB (OL L 105, 2014 4 8, p. 1).